Document ID: /fineweb-2-swissfilter-quality_10-filterrobots/filtered/02823.jsonl.gz/123

Sjećajući se žrtava Vukovara i Škabrnje, a u povodu oslobađanja hrvatskih generala Ante Gotovine i Mladena Markača iz haškog zatvora, u hrvatskim katoličkim misijama u Švicarskoj je u subotu i nedjelju, 17. i 18. studenog 2012. obilježen ovaj veliki događaj, a u nekim misijama su slavljene mise za Domovinu.
U Schaffhausenu je misijsko vijeće organiziralo prigodni apero nakon mise, a misija St. Gallen je to obilježila na njihovoj zabavi povodom četrdesete obljetnice misije.
U HKM Bern, u njihovom Hrvatskom centru, tamošnji su se Hrvati na poziv fra Gojka Zovka okupili još u petak 16. studenog u večernjim satima. Proslava je u Bernu započela kratkom molitvom i riječima dobrodošlice fra Gojka, voditelja ove misije, a nakon toga nazdravilo se hrvatskim generalima i slobodnoj državi Hrvatskoj. Slavlje je potrajalo dugo u noć. U isto vrijeme slavilo se i u Ženevi, gdje su se i noć uoči ove odluke palile svijeće i molilo.
U petak navečer okupila se i veća skupina mladih Hrvata u središtu Züricha, a po porukama i vijestima koje se šire internetom bilo je i jako puno spontanih okupljanja po hrvatskim udrugama i klubovima te obiteljskim kućama.
{gallery}foto/razno/generali_gotovina_markac/{/gallery}